[{"text_idx": "#000001", "text": "Mae creu diwylliant dysgu ffyniannus mewn ysgolion ar draws Cymru yn hanfodol er mwyn cyflwyno ein cwricwlwm newydd yn llwyddiannus. Mae grw\u0302p o ysgolion, gyda chefnogaeth yr OECD, wedi bod wrthi\u2019n datblygu model i gyflawni hyn."}, {"text_idx": "#000002", "text": "Cynlluniwyd y model \u2018Ysgolion fel Sefydliadau sy\u2019n Dysgu\u2019 er mwyn helpu ysgolion i addasu i newid drwy weithio gydag ysgolion eraill a chonsortia i archwilio ffyrdd newydd o wella dysgu a deilliannau ar gyfer dysgwyr. Mae nodi anghenion dysgu proffesiynol athrawon a chydweithio i ddarparu atebion fel rhan o system hunanwella yn rhan hanfodol o\u2019r dull gweithredu hwn."}, {"text_idx": "#000003", "text": "Y man cychwyn ar gyfer ysgolion yw hunanwerthuso yn erbyn saith dimensiwn o arfer da a defnyddio\u2019r canlyniadau i gynllunio gwelliannau a datblygiadau. Mae pob dimensiwn wedi\u2019i gysylltu a\u0302\u2019r pedwar diben, a llesiant yn ganolog iddynt i gyd."}, {"text_idx": "#000004", "text": "Mae\u2019r model yn darparu cyfarwyddyd ymarferol ar sut all staff ysgol ddysgu\u2019n unigol a gyda\u2019i gilydd wrth i ysgolion ddatblygu\u2019n sefydliadau sy\u2019n dysgu."}, {"text_idx": "#000005", "text": "O\u2019r tymor hwn ymlaen, bydd y consortia rhanbarthol a\u2019r ysgolion a nodwyd fel y rhai cyntaf i weithredu\u2019r model yn mynd ati i godi ymwybyddiaeth ohono o fewn y rhwydwaith ysgolion ehangach."}, {"text_idx": "#000007", "text": "Dyma saith dimensiwn y model:"}, {"text_idx": "#000008", "text": "datblygu a rhannu gweledigaeth sy\u2019n canolbwyntio ar ddysgu pob myfyriwr;\ncreu a chefnogi cyfleoedd dysgu parhaus i bob aelod o staff;\nhybu dysgu fel ti\u0302m a chydweithio ymhlith yr holl staff;\nsefydlu diwylliant o ymchwilio, arloesi ac archwilio;\nsefydlu systemau ar gyfer casglu a chyfnewid gwybodaeth at ddibenion dysgu;\ndysgu drwy\u2019r amgylchedd allanol a\u2019r system ddysgu ehangach;\nmodelu a meithrin arweinyddiaeth ddysgu."}, {"text_idx": "#000011", "text": "O fis Medi 2017, mae trefniadau arolygu newydd Estyn yn ystyried i ba raddau y mae arweinwyr wedi creu diwylliant ac ethos i gefnogi dysgu proffesiynol pob aelod o staff. Bydd y model hunanwerthuso yn helpu ysgolion i werthuso eu cynnydd o ran datblygu fel sefydliad sy\u2019n dysgu."}]